‘Eskom-bestuur het reeds opofferings gemaak’Argieffoto: GCIS Eskom het Woensdag gesê kragstasies funksioneer steeds optimaal ingevolge gebeurlikheidsplanne om die impak van enkele werkers wat staak, te versag. Eskom-werkers betoog teen die maatskappy se besluit om nie dié jaar ŉ salarisverhoging aan te bied nie. Hulle eis ŉ verhoging van 15%. “Eskom se kragstasies en ander noodsaaklike fasiliteite funksioneer steeds optimaal in lyn met gebeurlikheidsmaatreëls om kragtoevoer te verseker tydens hierdie tydperk waarin enkele werkers staak – die staking word nié deur vakbonde gelei nie.” Die kragvoorsiener het toegegee dat daar geïsoleerde gevalle is waar betogers ingange van hul kragstasies versper het. “Die gevalle is egter stopgesit deur lede van die polisie se eenheid vir openbare orde,” het Eskom gesê en bygevoeg dat die situasies op dié plekke gespanne, maar stabiel is. Eskom voer aan die maatskappy kan nie meer betaal nie as gevolg van die kragvoorsiener se benarde finansiële situasie. Die National Union of Metalworkers of South Africa (Numsa) en National Union of Mineworkers (NUM) het egter gesê Eskom is nou in ŉ krisis wat hy self veroorsaak het. NUM het Woensdag op Twitter aangedui dat enige verhoging tussen 10% en 99% gepas sal wees vir Eskom se werkers. Phakamani Hadebe, uitvoerende hoof van Eskom, het Woensdag tydens ŉ perskonferensie in Megawatt Park in Johannesburg gesê senior bestuur van die maatskappy het reeds opofferings gemaak. “Daar sal nie enige bonusse, verhogings of nuwe aanstellings wees nie.” Daar was Woensdag verskeie pogings om ingange na verskeie kragstasies landwyd te versper. Kol. Mtsholi Bhembe, woordvoerder van die polisie, het aan Maroela Media gesê hy kan, ten spyte van gerugte op sosiale media, nie bevestig dat daar Woensdag in Mpumalanga enige Eskom-verwante stakings plaasgevind het nie. Hy het wel melding gemaak van ŉ betoging oor werkloosheid wat vanoggend in die Embalenhle-nedersetting plaasgevind het waartydens betogers per bus by ŉ konstruksieperseel aangekom en sekuriteitswagte ontwapen en werknemers aangehou het. Hulle het geëis om in diens geneem te word. Dit hou egter nie met die enkele Eskom-stakings verband nie. Bhembe beskryf die situasie nou as kalm.